La Generalitat de Catalunya té competència exclusiva en matèria d'habitatge d'acord amb l'article 137 de la Llei orgànica 6/2006 de 19 de juliol, de reforma de l'Estatut d'autonomia de Catalunya.
D'altra banda, l'article 48 de la Llei 24/1991, de 29 de novembre, de l'habitatge, estableix que el procediment d'adjudicació d'habitatges de promoció pública s'ha de regular per reglament.
El Decret 166/2006, de 16 de maig, de reestructuració parcial dels departaments de Medi Ambient i Habitatge i Benestar i Família assigna les competències d'adjudicació d'habitatges al Departament de Medi Ambient i Habitatge.
En l'exercici d'aquesta competència, i per tal d'agilitar i simplificar el procediment d'adjudicació dels habitatges qualificats de promoció pública en segones i posteriors transmissions, mantenint la participació dels ajuntaments i demés interessats, s'ha cregut adient modificar el procediment actualment regulat en el capítol 5 del Decret 195/2001, de 10 de juliol, sobre el procediment d'adjudicació d'habitatges promoguts per la Generalitat de Catalunya, la qual cosa es fa mitjançant aquest Decret.
Per tot l'exposat, vista la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb l'informe de la Comissió de Govern Local, i d'acord amb el dictamen de la Comissió Jurídica Assessora, a proposta del conseller de Medi Ambient i Habitatge,
Aquest Decret té per objecte l'establiment del procediment per a les segones i posteriors adjudicacions dels habitatges promoguts per la Generalitat de Catalunya, qualificats de promoció pública, els quals estiguin desocupats i a disposició de l'Institut Català del Sòl o d'ADIGSA per la seva adjudicació.
L'òrgan competent per a l'inici del procediment d'adjudicació d'habitatges en segones i posteriors adjudicacions i per a la resolució d'adjudicació dels habitatges, és la direcció general del departament competent en matèria d'habitatge que tingui atribuïda la funció.
3.1 El/La director/a general iniciarà el procediment d'adjudicació mitjançant resolució en la qual s'inclourà, com a mínim:
a) La ubicació dels habitatges objecte del procediment.
b) El nombre d'habitatges a adjudicar.
c) El nomenament de l'òrgan col·legiat que durà a terme la instrucció del procediment d'adjudicació.
d) L'aprovació de les bases de la convocatòria de l'adjudicació, que figuraran com a annex a la resolució, i que com a mínim contindran:
La descripció dels habitatges (adreça, superfície útil, número de dormitoris, espais vinculats).
El règim de cessió, ja sigui adquisició en propietat o en règim de lloguer, o qualsevol modalitat.
Les condicions generals relatives al règim econòmic, de finançament i qualsevol altra circumstància que hagi de tenir-se en compte per la seva adjudicació.
L'àmbit geogràfic de la demanda.
El termini de presentació de sol·licituds, que en cap cas podrà ser inferior a 15 dies a partir de la publicació de la resolució d'inici del procediment.
e) Altres requisits necessaris per accedir als habitatges, que en qualsevol cas hauran de respectar el que es disposa en el capítol primer i en els articles 10 i 11 del Decret 195/2001, de 10 de juliol.
3.2 La resolució d'inici del procediment d'adjudicació es publica en la pàgina web de la empresa pública ADIGSA, i en la pàgina web i en el taulell d'anuncis dels ajuntaments afectats pel procediment, i si escau, en els mitjans de comunicació de major difusió en l'àmbit territorial del procediment.
L'òrgan col·legiat d'adjudicació estarà format per un representant de la direcció general competent, que el presidirà, per l'alcalde del municipi on estiguin ubicats els habitatges a adjudicar o persona en qui delegui, per un representant del consell comarcal corresponent, per un representant d'ADIGSA, i un representant de les associacions de veïns de l'àmbit territorial corresponent.
5.1 L'òrgan col·legiat d'adjudicació impulsarà el procediment d'adjudicació i realitzarà les funcions següents:
a) Aprovar la llista provisional d'admesos i exclosos.
b) Resoldre les al·legacions que es puguin produir contra aquesta llista.
c) Aprovar la llista definitiva d'admesos i exclosos.
d) Resoldre qualsevol incidència que es produeixi durant el procediment.
e) Organitzar i celebrar l'acte del sorteig.
f) Elaborar la proposta d'adjudicació dels habitatges i elevar-la al/a la director/a general competent en matèria d'adjudicació d'habitatges.
5.2 El procediment a seguir serà el fixat en les bases de la convocatòria d'adjudicació, i en la Llei 30/1992, de 26 de novembre, de règim jurídic de les administracions públiques i del procediment administratiu comú.
6.1 Els habitatges s'adjudiquen per mitjà de sorteig entre les persones admeses de la llista definitiva de sol·licitants.
6.2 Aprovada la llista definitiva es procedeix a convocar l'acte públic del sorteig, amb l'antelació i publicitat mínima de 10 dies.
6.3 El sorteig és presidit pel president de l'òrgan col·legiat d'adjudicació.
6.4 El sorteig es pot fer de manera global entre tots els admesos o es pot subdividir en grups en funció dels tipus d'habitatges.
6.5 Si el nombre de persones admeses en el procediment és superior al dels habitatges per adjudicar, es formarà una llista de reserva que servirà per cobrir les eventuals renúncies que poguessin fer els adjudicataris abans de formalitzar el contracte.
6.6 Quan el sorteig s'hagi subdividit en grups, i en el cas que en algun grup hi hagués habitatges sobrants per manca de sol·licitants admesos dins del grup, per renúncia a l'adjudicació o per qualsevol altra causa, es podran adjudicar a sol·licitants admesos d'altres grups que estiguin inclosos en la llista de reserva.
7.1 Contra la llista definitiva d'admesos i exclosos es podrà interposar recurs d'alçada davant el director general competent.
7.2 Contra la resolució d'adjudicació es podrà interposar recurs d'alçada davant el conseller competent en matèria d'habitatge.
Els procediments d'adjudicació d'habitatges en segones o posteriors transmissions iniciats i oberts a l'entrada en vigor d'aquest Decret es regiran per la legislació que els era aplicable en el moment de l'inici del procediment.
Es deroga el capítol 5 del Decret 195/2001, de 10 de juliol, sobre el procediment d'adjudicació d'habitatges promoguts per la Generalitat de Catalunya.